ཀྱང་སྡོམ་པ་གཏོང་བར་སྣང་སྟེ།དཔེར་ན་དགེ་བའི་རྩ་བ་ཆད་པ་ལྟ་བུའོ་ཞེས་གསུངས་སོ།།གཉིས་པ་ལ་ལྟུང་བ་རྣམ་པར་བཞག་པ་ནི།དེ་གཉིས་དང་ཞེས་སོ།།འདིའི་སྤྱི་དོན་ལ་བཞི་ལས།གླེང་གཞི་ལ་གཉིས་ལས།བྱུང་ལ་མ་བཅས་པའི་གླེང་གཞི་ནི།སྒྲ་གཅན་ཟིན་གྱིས་ཤེས་བཞིན་དུ་རྫུན་དུ་སྨྲས་པའི་བྱུང་བ་སྟེ་བཅས་པ་མ་མཛད་དོ།།བྱུང་ལ་བཅས་པའི་གླེང་གཞི་ནི་མཉན་ཡོད་དུ་ཤཱཀྱའི་བུ་དགེ་སློང་ལག་བརྒྱུད་ཀྱིས་ཤེས་བཞིན་དུ་རྫུན་དུ་སྨྲས་པ་ལས་ལྟུང་བྱེད་དུ་བཅས་སོ།།དགག་བྱ་ནི་གཞན་བསླུས་པའི་སྒོ་ནས་གཞན་ལ་གནོད་པའོ།།ངོ་ཏི་ནི་བཅས་ལྡན་དགེ་སློང་གིས་རྫུན་བཞི་ལས་གཞན་པ་ཤེས་བཞིན་གྱིས་རྫུན་ངག་ཏུ་སྨྲས་ཏེ་དོན་གོ་བ་ལས་གྱུར་པའི་ལྟུང་བ་དངོས་གཞིའོ།།ཡན་ལག་ལ་བཞི་ལས།དང་པོ་གཞིའི་ཡན་ལག་ལ་གཉིས་ལས།གང་ལ་སྨྲ་བའི་ཡུལ་ནི།སྔར་་་་་་ཐ་སྙད་ལྔ་དང་ལྡན།ལུས་ཐ་མལ་པར་གནས།བདག་ལས་ཐ་དད་པ་སྟེ།མི་ཆོས་བླ་མའི་སྐབས་སུ་བཤད་པ་དང་འདྲའོ།།གང་སྨྲ་བའི་དངོས་པོ་ནི།རྫུན་བཞི་ལས་གཞན་པའི་རྫུན་དུ་སྨྲ་བ་སྟེ་དེ་གཉིས་དང་ཕམ་ལྷག་ཏུ་གྱུར་པ་གཉིས་ལས་གཞན་པའི་རྫུན་དུ་སྨྲ་བའོ་ཞེས་སོ།།བསམ་པའི་ཡན་ལག་ལ་གཉིས་ལས་འདུ་ཤེས་ནི་གཞིའི་ཡན་ལག་དེ་དག་ལ་མ་འཁྲུལ་བ་སྟེ།དེ་ཡང་ངེས་པའི་འདུ་ཤེས་སམ།རང་གི་གཞིའི་རྣམ་པར་མ་དོར་བའི་འཛིན་པའི་ཡིད་གཉིས་ཀྱང་རུང་སྟེ།ཊཱི་ཀ་ལས་ཡིད་གཉིས་ཟ་བའི་འདུ་ཤེས་ཀྱིས་སྤྱད་ན་ཞེས་སོ།།ཀུན་སློང་ནི་་་་་་འདུ་ཤེས་སྒྱུར་ཏེ་རྫུན་དུ་སྨྲ་སྙམ་པ་ཡན་ལག་ཏུ་དགོས་པས།ཊཱི་ཀ་ལས་རྫུན་དུ་སྨྲ་བ་ནི་འདུ་ཤེས་ཀྱི་དབང་གིས་རྣམ་པར་བཞག་པ་ཡིན་གྱི་དངོས་པོའི་དབང་གིས་ནི་མ་ཡིན་ནོ་ཞེས་གསུངས་ཏེ།རྣམ་འབྱེད་འགྲེལ་ལས་རྫུན་དུ་སྨྲའོ་སྙམ་པའི་སེམས་ཀྱིས་མ་བླངས་པར་རྫུན་སྨྲ་བར་མི་རིགས་པས་ཞེས་བཤད་དོ།།ཤེས་བཞིན་གྱིས་རྫུན་སྨྲ་བར་འདོད་པ་རྒྱུན་མ་ཆད་པའོ།།སྦྱོར་བ་ནི་ངག་མཚན་ཉིད་ལྔ་ལྡན་གྱིས་ཤེས་བཞིན་རྫུན་སྨྲ་བར་ཞུགས་པའོ།།མཐར་ཐུག་ནི་ཉན་པ་པོས་དོན་གོ་བའོ།།ཡན་ལག་གི་དོན་ནི།དེ་གཉིས་དང་ཞེས་པ་ནས་གཞན་པའི་རྫུན་དུ་སྨྲ་བའོ་ཞེས་སོ།།འོ་ན་ཤེས་